Vittorio Bersezio/Le miserie 'd monsú Travet/pàgina 29
Sena tredicesima

L'ussiè, peui Giachëtta e detti.

GIACHËTTA (da 'ndrinta) I seu c'a l'è sí; i veui vëdlo, i veui parleje.

PAOLIN La vos d'Giachëtta... O povr'a mi!

BARBAROT Cos'astu paura?

PAOLIN Chiel a volia nen ch'i m'impiegheissa... mi i son vnú sí senssa dije gnente.

BARBAROT E con lon?

PAOLIN Ah! j'eu avú tort, përchè côl lí a l'è 'n autr me pare.

L'USSIÈ (da 'ndrinta) I j dio c'a s'peul nen andesse ananss parei: a bsogna ch'í lo anonssia. (A seurt fora) C'a dia, a j'è sí 'n om...

PAOLIN Sí, sí, j'eu sentí soa vos. C'a vena, c'a vena avanti.

GIACHËTTA (fora) Diao! Gnanca pi podei vëde me Paolin adess! (L'ussiè via). Ah! l'è d'côste sí ch'i t'm'fas? Feme d'scondjon parei, a mi!

PAOLIN Ma me car...

GIACHËTTA I lo son pi nen to car dal moment ch'i t'as pi nen confidenssa an mi, ch't'scoti pi nen ij me consej... L'astu veuja d'fé quaicosa? A j'è gnente d'mei. L'om a dev nen sté ossios... Ma për lolí falo d'absogn d'fé l'impiegato? J'elo mach côla strà ant la società? Bosaron! Al dí d'ancheui 'l mond a smia c'a sapia fé nen autr. Tuti a veulo mangé 'l pan d'l'Stat, come se l'Stat a l'aveissa da dene a tuti. T'veustu nen ocupete d'nostr negossi? A t'smijlo che fé 'l méstè d'to pare a sia disonorete?...

PAOLIN Oh! no, ma...

GIACHËTTA L'astu pa d'beni? J'elo pa d'co ij me?... La campagna a t'ha sempre piasute.

PAOLIN Sí.

GIACHËTTA Ocupte donque d'lon. L'agricoltura a l'è una d'le cose le pi nobij e le pi utij c'a j sia al mond, e t'gavras nen bele sí 'l post a quaicadun c'a n'ha pi d'absogn che ti. Ma ti tut sossí t'lo fas për côla fiëtta. Eh! giurabaco! I't'la fareu sposé mi... a l'han bel dime ch'd'no e mandeme fora d'soa cà... j'eu promëtute d'detla për sposa e i tnireu la parola.

PAOLIN Ciuto.

GIACHËTTA Përchè ciuto?

PAOLIN Lí a j'è so pare.

GIACHËTTA A sí? Eben j'eu giusta goi c'a m'senta.

TRAVET (aussandse e parland d'sora a so cancel) S'a feisso 'l piasí d'nen parlé tant fort, o d'andé ant'n'autra stanssa!... Bele sí a s'peul pi nen travajesse con un rabel parei.

GIACHËTTA I son ben content d'vëdlo, monssú Travet.

TRAVET Mi d'co, ma...

GIACIIBTTA A l'è chiel c'a l'ha dësbauciame sto fieul.

TRAVET I lo prego d'contnisse ant ij termin. Mi j'eu dësbaucià gnente.

GIACHËTTA Ma c'a senta ben lon ch'i j dio.

TRAVET Sí, sgnor: i m'arcomando mach c'a sia curt, përchè j'eu sí d'travaj c'a pressa.

GIACHËTTA I m'sbrigo an doi parole. Sto bambiflo sí, mi adess i lo meno via...

PAOLIN Giachëtta...

GIACHËTTA I t'meno via, i t'dio. (A Travet) Alo capí?

TRAVET Sí, sgnor, ma a l'è che l'orari...

GIACHËTTA Eh! c'a vada s'la lipa e chiel e so orari... E i lo lassreu mai pí buté ij pè sí drinta.

TRAVET C'a guarda che chiel a manda a spass una cariera.

GIACHËTTA Bela cariera! A l'è trantedoi ani che chiel a j'intisichiss drinta e a l'è a 'na bela mira! C'a senta ben, e d'co ti pan bianch: mi i son assé sgnor e tut lon ch'j'eu j'eu sempre dit ch'j'avria lassalo sí al fieul d'me benefator: e ben, se sto cójeta a m'disubidiss, i giuro ch'i lasso gnanca pi un sold. Dôma, pia to capel e to paltò e filôma... Monssú Barbarot, a l'è tost ora d'nost disné, c'a fassa 'l piasí, c'a vena a tnine compagnia...

BARBAROT I lo ringrassio...

GIACHËTTA I veui c'a aceta; i beivrôma quaich bona bôta, i ciaciarërôma, i starôma alegher. Alon! Ardiman, Paolin, e chiel c'a vena. (A pia për 'l bras Barbarot e Paolin e a s'ancamina) Cerea, monssú Travet. Chiel c'a tena ben da ment a l'orari (via).

TRAVET Cerea... Oh! adess ch'i son sol, i peuss deje drinta a travajé (a s'ansseta. Giú 'l sipari).

Fin d'l'at scond

Leteratura piemontèisa
Vittorio Bersezio
Le miserie 'd monsú Travet